Politiet efterlyser et konkret vidne i forbindelse med et knivstikkeri 12. november i Aalborg.

En ung mand er afgået ved døden efter et knivstikkeri i sidste uge. Nu sætter politiet ekstra ind for at finde vidner i sagen. Politiet var massivt til stede efter hændelsen,  hvor to personer blev stukket ned med kniv i Jomfru Anes Gård i Aalborg. Det skete 12. november klokken 04.25 om morgenen. Det ene offer, en 27-årig mand, blev stukket i brystet og har siden overfaldet været i kritisk tilstand, indtil han torsdag døde af sine kvæstelser. De pårørende til afdøde er underrettet. Det andet offer, en 20-årig mand, blev stukket i benet. Efterlyser vidner Politikommissær Lene Mikel Madsen oplyser, at man nu efterlyser vidner til drabet. - Vi søger særligt efter et vidne, som vi ved fra vores efterforskning af sagen kan have set knivstikkeriet udspille sig ved indgangen til Jomfru Anes Gård - lige ved Q-park Palads, der ligger på Ved Stranden, siger hun og der understreger, at der er tale om et vidne i sagen og ikke en mistænkt. - Vi ved, at vidnet - en yngre mand - tilfældigt har befundet sig på stedet, og vi er derfor meget interesserede i at komme i kontakt med ham, idet han kan have gjort sig nogle observationer, som er særligt vigtige i vores videre efterforskningsarbejde, forklarer Lene Mikel Madsen. Skal ringe 114 Vidnet befandt sig i Jomfru Anes gård mellem klokken 04.25 og klokken 04.27 12. november, hvorefter han gik retur til Jomfru Ane Gade i retningen mod syd. Han drejede herefter ad Bispensgade mod øst i retningen mod Nytorv. - Vi opfordrer vidnet til straks at rette henvendelse til os på telefon 114, lyder det fra Lene Mikel Madsen. Og han skal ikke være bange for kritik fra politiet for ikke at have ringet tidligere. - Tværtimod. Det er vigtigt, at alle vidner står frem, så vi kan få sagen belyst. Selv ganske få informationer kan være vigtige, når et samlet hændelsesforløb skal undersøges, siger  politikommissæren. Politiet beder alle med oplysninger i sagen om at rette henvendelse til dem på 114. Igangværende efterforskning To personer - to mænd på 22 år - er tidligere blevet anholdt og varetægtsfængslet i sagen frem til foreløbig 9. december 2021. Politiet anholdt også den 20-årige, der blev stukket i benet. Men han blev efterfølgende løsladt. De to anholdte er fredag blevet sigtet for drab. - Vi kan slå fast, at det ikke er banderelateret eller et tilfældigt overfald. Vi kan om årsagen kun sige, at vores arbejde indtil nu har påvist, at der er en relation mellem personerne, og at der er tale om en forudgående uoverensstemmelse – og det er den, som formentlig fører til knivstikkeriet, siger politikommissær Lene Mikel Madsen. Udover dette, kan hun på nuværende tidspunkt ikke komme med flere detaljer om motivet bag overfaldet.